  Майя Бывальцева 2020-тӥ арын Удмуртиын оглом 870 сюрс 800 тонна йӧл кыскизы. 2019-тӥ арен ӵошатыса, со 44 сюрс 290 тонналы яке 5,4 процентлы тросгес. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Гурт возёсъёс йӧл поттонзэс 6,1 процентлы будэтӥзы, фермер возёсъёс – 15,7 процентлы Тужгес трос йӧл кыскизы Вавож ёросын – 77 сюрс 700 тонна, Шаркан ёросын – 69 сюрс 500 тонна, Можга ёросын – 57 сюрс тонна. Нош ваньбур поттонзэс тужгес трослы йылтӥзы Вотка ёросын – 25,8 процентлы, Вавож ёросын – 14,6 процентлы, Яр ёросын – 11 процентлы. Гурт возёсъёсын ар ӵоже одӥг скаллэсь шорлыдын 7 сюрс 18 килограмм йӧл кыскизы (2019-тӥ арын – 6 сюрс 529 килограмм), фермер возёсъёсын – 6 сюрс 6 килограмм (2019-тӥ арын – 6 сюрс 774 килограмм Озьы ик министерствоын йӧллы дун огсыр возиськиськиз шуыса пусйизы. Аръя шоро-куспо дунлэн быдӟалаез килограммез понна 24 манет 28 коньы луиз (2019-тӥ арын – 23 манет 17 коньы). Йӧл дунтэмгес луылӥз пӧсьтолэзе – гудырикошконэ гинэ, соку переработчикъёс сое 23 манет 87 коньыен басьтылӥзы. Дужгес дуно вал толшоре – 24 манет 91 коньы. 2021-тӥ арын 13-тӥ толшорлы сётэтъёсъя, йӧллэн килограммез понна шорлыдын 25 манет 18 коньы сёто, кылем арысь та вакытэн ӵошатыса, со 1 манетлы тросгес. Тодэ вайытом, Удмуртиын пудо сиён лэсьтон центр ужаны кутскиз.  Тегъёс: Ижкар Удмуртия гуртвозёс йӧл  